MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Leagtar síos le Rialachán (AE) 2020/672 ón gComhairle (‘Rialachán SURE’) an creat dlíthiúil chun cúnamh airgeadais ón Aontas a sholáthar do na Ballstáit, atá faoi shuaitheadh eacnamaíoch tromchúiseach, nó a bhfuil dianbhagairt orthu, de bharr ráig COVID‑19. Maoinítear leis an tacaíocht faoi SURE, go príomha, scéimeanna oibre gearr-ama nó bearta comhchosúla atá dírithe ar fhostaithe agus ar na daoine féinfhostaithe a chosaint agus ar an gcaoi sin an dífhostaíocht agus an caillteanas ioncaim a laghdú, chomh maith le roinnt beart a bhaineann leis an tsláinte, go háirithe san áit oibre, a mhaoiniú, mar chuid choimhdeach.

An 7 Lúnasa 2020, d’iarr an tSeicia cúnamh airgeadais ón Aontas agus an 25 Meán Fómhair 2020, lena Cinneadh Cur Chun Feidhme (AE) 2020/1345, dheonaigh an Chomhairle cúnamh airgeadais don tSeicia d’fhonn cur lena hiarrachtaí náisiúnta chun aghaidh a thabhairt ar thionchar ráig COVID‑19 agus chun freagairt d’iarmhairtí socheacnamaíocha na ráige d’oibrithe agus do na daoine féinfhostaithe.

An 22 Meán Fómhair 2022, d’iarr an tSeicia cúnamh airgeadais ón Aontas arís faoi Rialachán SURE.

I gcomhréir le hAirteagal 6(2) de Rialachán SURE, chuaigh an Coimisiún i gcomhairle le húdaráis na Seice chun fíorú a dhéanamh ar an mórmhéadú tobann ar chaiteachas iarbhír agus ar chaiteachas beartaithe a bhaineann go díreach le bearta maidir le margadh saothair na Seice mar thoradh ar phaindéim COVID‑19. Go sonrach, bhain sin le bearta atá ann cheana dá dtagraítear i gCinneadh Cur Chun Feidhme (AE) 2020/1345 ón gComhairle:

(a)an scéim oibre gearr-ama ar a dtugtar an Clár ‘Frithvíreas’. Ceapadh an clár chun cúiteamh páirteach a thabhairt do chostais pá fostóirí príobháideacha ar cuireadh iallach orthu a ngníomhaíocht eacnamaíoch a chur ar fionraí nó a laghdú go mór mar thoradh díreach ar bhearta arna ndéanamh ag na húdaráis (Rogha ‘A’), nó go hindíreach de dheasca drochéifeachtaí eacnamaíocha na paindéime (Rogha ‘B’), mar shampla fostaithe nach raibh in ann obair a dhéanamh de dheasca srianta taistil. Tugadh Rogha ‘A breise’ isteach i mí Dheireadh Fómhair 2020 chun cúiteamh iomlán ar chostais pá a sholáthar d’fhostóirí ar cuireadh iallach orthu a ngníomhaíocht a chur ar fionraí nó a laghdú de dheasca bearta arna ndéanamh ag na húdaráis. Cuireadh roinnt sínte leis an gclár agus lena fhochláir. Bhí Rogha ‘A’ i bhfeidhm ón 12 Márta 2020 go dtí an 28 Feabhra 2022, bhí Rogha ‘A breise” i bhfeidhm ón 1 Deireadh Fómhair 2020 go dtí an 31 Bealtaine 2021 agus bhí Rogha ‘B’ i bhfeidhm ón 12 Márta 2020 go dtí an 31 Bealtaine 2021 agus ón 1 Samhain 2021 go dtí an 31 Nollaig 2021.

(b)na bearta lena ndeonaítear tacaíocht chúiteach i bhfoirm bónais cánach do dhaoine féinfhostaithe. Leis an gcéad cheann, an clár ‘Pětadvacítka’, soláthraítear bónas cúiteach CZK 500 leis na daoine féinfhostaithe i bhfoirm bónais cánach in aghaidh an lae féilire de chuid na tréimhse bónais in aghaidh an duine dóibh siúd ar cuireadh iallach orthu a ngníomhaíocht eacnamaíoch a chur ar fionraí nó a laghdú go mór thar ghnáthluaineacht ghnó de dheasca rioscaí sláinte poiblí COVID‑19 nó bearta géarchéime arna ndéanamh ag údaráis phoiblí. Bhí ‘Pětadvacítka’ i bhfeidhm ón 12 Márta 2020 go dtí an 8 Meitheamh 2020. Síneadh de facto a bhí sa ‘bhónas cúiteach fómhair’ le hathruithe paraiméadracha ar an gclár ‘Pětadvacítka’, a bhí i bhfeidhm ón 5 Deireadh Fómhair 2020 go dtí an 15 Feabhra 2021 agus lenar soláthraíodh bónas cánach de CZK 500 in aghaidh an lae féilire do dhaoine féinfhostaithe ar cuireadh iallach orthu a ngníomhaíocht eacnamaíoch a chur ar fionraí nó a laghdú go mór de dheasca rioscaí sláinte poiblí nó bearta géarchéime arna ndéanamh ag údaráis phoiblí. Leis an gclár ‘bónas cúiteach nua le haghaidh 2021’ moladh méadú sa tacaíocht go CZK 1 000 in aghaidh an lae in aghaidh an duine agus bhí sé i bhfeidhm ón 1 Feabhra 2021 go dtí an 31 Bealtaine 2021. Maidir leis an bónas cúiteach deireanach do dhaoine féinfhostaithe, dar luach 1 000 CZK in aghaidh an lae freisin, dá ngairtear an ‘bónas cúiteach le haghaidh 2022’, bhí sé i bhfeidhm ón 22 Samhain 2021 go dtí an 31 Eanáir 2022.

(c)Maidir le ‘Tarscaoileadh páirteach ar ranníocaíochtaí slándála sóisialta agus sláinte atá dlite ag daoine féinfhostaithe’ a leanann dá ngníomhaíocht le linn soláthar tacaíochta, scéim a bhí ann faoinar ghlac an stát air féin an ranníocaíocht chomhfhreagrach atá dlite gach mí ó Mhárta go mí Lúnasa 2020 a íoc. Cé gur tháinig deireadh leis an gclár i mí Lúnasa 2020, b’éigean méideanna breise a íoc in 2021 de bharr socruithe a bhain le réamhíocaíochtaí a d’íoc daoine féinfhostaithe in 2020.

(d)leis an ‘Liúntais cúraim’ do dhaoine féinfhostaithe, cúitítear an caillteanas ioncaim arna thabhú ag daoine féinfhostaithe mar thoradh ar an ngá atá ann aire a thabhairt do leanaí nó do dhaoine spléacha de dheasca dúnadh saoráidí cúraim leanaí agus saoráidí cúraim shóisialta. Is éard a bhí sa mhéid laethúil tacaíochta CZK 424 do mhí an Mhárta 2020 agus CZK 500 don tréimhse ó mhí Aibreáin go mí an Mheithimh 2020. Cuireadh síneadh leis ina dhiaidh sin go CZK 400 don tréimhse ó Dheireadh Fómhair 2020 go dtí mí na Bealtaine 2021.

Chuir an tSeicia an fhaisnéis ábhartha ar fáil don Choimisiún.

Agus an fhianaise atá ar fáil á cur san áireamh ag an gCoimisiún, molann sé don Chomhairle Cinneadh Cur Chun Feidhme a ghlacadh chun tacaíocht airgeadais a dheonú don tSeicia faoi Rialachán SURE chun tacú leis na bearta thuas.

•Comhsheasmhacht le forálacha beartais atá sa réimse beartais cheana

Tá an togra seo go hiomlán comhsheasmhach le Rialachán (AE) 2020/672 ón gComhairle, faoina ndéantar an togra.

Cuireann an togra seo le hionstraim dlí eile de chuid an Aontais chun tacaíocht a sholáthar do Bhallstáit i gcás éigeandálaí, mar atá Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh(CDAE) (‘Rialachán (CE) Uimh. 2012/2002’). Glacadh Rialachán (AE) 2020/461 ó Pharlaimint na hEorpa agus ón gComhairle an 30 Márta 2020, lena leasaítear an ionstraim sin chun a raon feidhme a shíneadh chun go gcumhdófar móréigeandálaí sláinte poiblí agus chun oibríochtaí sonracha atá incháilithe do mhaoiniú a shainiú.

•Comhsheasmhacht le beartais eile de chuid an Aontais